รวมธุรกิจ ไร้คู่แข่ง
หลายคนที่ทำธุรกิจ มักเจอคู่แข่ง ทั้งแย่งขาย แย่งตัดราคา แย่งลูกค้า แล้วธุรกิจไหนในโลกนี้ ที่ไร้คู่แข่งบ้าง ลงทุนแมนจะเล่าให้ฟัง
7 พ.ค. 2562

รวมธุรกิจ ไร้คู่แข่ง / โดย ลงทุนแมน
หลายคนที่ทำธุรกิจ มักเจอคู่แข่ง
ทั้งแย่งขาย แย่งตัดราคา แย่งลูกค้า
แล้วธุรกิจไหนในโลกนี้ ที่ไร้คู่แข่งบ้าง
ลงทุนแมนจะเล่าให้ฟัง
เริ่มจากบริษัทที่ใกล้ตัวคนไทย
บริษัทนั้นคือ บริษัท ซีพี ออลล์ ที่เป็นเจ้าของเซเว่น
ถ้าให้บอกว่าร้านสะดวกซื้ออันดับ 2 ในประเทศไทย เล็กกว่าเซเว่นแค่ไหน?
ด้วยจำนวนสาขาทั้ง 11,000 สาขาในประเทศไทย
ทุกคนคงยอมรับว่า ขนาดของธุรกิจเซเว่นทิ้งห่างจากคู่แข่งมาก
ผลประกอบการของบริษัท ซีพี ออลล์ จำกัด (มหาชน)
ปี 2016 รายได้ 451,939 ล้านบาท กำไร 16,677 ล้านบาท
ปี 2017 รายได้ 489,403 ล้านบาท กำไร 19,908 ล้านบาท
ปี 2018 รายได้ 527,860 ล้านบาท กำไร 20,930 ล้านบาท
มูลค่าบริษัท ซีพี ออลล์ 693,945 ล้านบาท
ถึงแม้ว่า บริษัท ซีพี ออลล์ จะทิ้งห่างคู่แข่งอยู่มาก แต่ก็ยังถือว่ามีคู่แข่งอยู่บ้าง
ไม่ว่าจะเป็นร้านสะดวกซื้อที่เป็นเชน หรือ ร้านโชห่วยต่างๆ
แต่ถ้าถามว่ามีบริษัทอะไรที่ไร้คู่แข่งยิ่งกว่าเซเว่นในประเทศไทย
คำตอบนั้น คือ บริษัทนี้..
บริษัท ท่าอากาศยานไทย จำกัด (มหาชน) หรือ AOT
ไม่ว่าเราจะไปต่างประเทศ หรือ ชาวต่างชาติทุกคนเข้ามาในประเทศไทย
ทุกคนต้องใช้บริการสนามบิน ที่ AOT เป็นคนบริหารจัดการ
ไม่ว่าสนามบินจะเลิศหรู หรือ สกปรก เพียงใด ทุกคนก็จำเป็นต้องใช้
พอเรื่องเป็นแบบนี้ ก็ทำให้บริษัทนี้สามารถทำกำไรได้มาก
ผลประกอบการของบริษัท ท่าอากาศยานไทย จำกัด (มหาชน)
ปี 2016 รายได้ 52,783 ล้านบาท กำไร 19,571 ล้านบาท
ปี 2017 รายได้ 56,744 ล้านบาท กำไร 20,684 ล้านบาท
ปี 2018 รายได้ 62,136 ล้านบาท กำไร 25,171 ล้านบาท
มูลค่าบริษัท ท่าอากาศยานไทย 978,570 ล้านบาท
ธุรกิจที่ไร้คู่แข่งเป็นสิ่งที่มหัศจรรย์
แต่ทั้ง ซีพี ออลล์ และ ท่าอากาศยานไทย ก็เก่งแค่ในประเทศ
สิ่งที่มหัศจรรย์ยิ่งกว่า ก็คือ ธุรกิจที่ไร้คู่แข่งระดับโลก..
ถ้าถามว่าบริษัทอะไรสามารถครอบครอง “เวลา” ของคนส่วนใหญ่บนโลกนี้ได้แบบไร้คู่แข่ง
ก็ต้องตอบว่าบริษัทนี้
Facebook..
บริษัทนี้เป็นเจ้าของ Facebook และ Instagram ที่มีผู้ใช้งานรวมกัน 3,500 ล้านคน หรือเรียกได้ว่าครึ่งโลก
ถ้าจะให้คิดว่าบริษัทไหนที่สามารถครอบครองสมาชิกได้มากขนาดนี้ เราก็คงคิดไม่ออก
ทุกครั้งที่เราไถสมาร์ตโฟนไปเรื่อยๆ เพื่อดูเรื่องราวต่างๆ หมายความว่าบริษัทนี้จะได้เงินจากค่าโฆษณาที่แทรกอยู่ระหว่างเรื่องราวนั้น
ผลประกอบการของบริษัท Facebook
ปี 2016 รายได้ 8.8 แสนล้านบาท กำไร 3.3 แสนล้านบาท
ปี 2017 รายได้ 1.3 ล้านล้านบาท กำไร 5.1 แสนล้านบาท
ปี 2018 รายได้ 1.8 ล้านล้านบาท กำไร 7.0 แสนล้านบาท
และนั่นก็เพียงพอที่จะทำให้บริษัท Facebook ที่มีอายุเพียง 15 ปี มีมูลค่าสูงถึง 16.3 ล้านล้านบาท
ปิดท้ายด้วยบริษัทที่ทุกคนยอมรับว่าเป็นที่สุดของโลกนี้
บริษัท Google..
ถ้าเรามีคำถามเรื่องอะไร เราสามารถค้นหาผ่าน Google ได้ทันที
และ คนส่วนใหญ่ในโลกนี้ก็มีพฤติกรรมไม่แตกต่างจากเรา
ถ้าถามว่าไม่ค้นหา Google แล้วจะค้นหาอะไร
คำตอบที่ได้ของทุกคน อาจบอกว่าไม่รู้
การหาตัวสำรองของบริการที่เราคุ้นเคยไม่ได้ นี่แหละ เรียกว่า "ธุรกิจแบบไร้คู่แข่ง"
ผลประกอบการของบริษัท Alphabet (บริษัทแม่ของ Google)
ปี 2016 รายได้ 2.9 ล้านล้านบาท กำไร 6.2 แสนล้านบาท
ปี 2017 รายได้ 3.5 ล้านล้านบาท กำไร 4.0 แสนล้านบาท
ปี 2018 รายได้ 4.4 ล้านล้านบาท กำไร 9.8 แสนล้านบาท
มูลค่าบริษัท Alphabet 27.4 ล้านล้านบาท
ไม่ว่าเรื่องราวของเราจะเป็นอย่างไร
4 บริษัทที่กล่าวถึง จะอยู่ในทุกๆ ช่วงชีวิตของเราทุกคน
ไม่ว่าเราจะอายุเท่าไร สักวันหนึ่ง เราต้องเดินเข้าเซเว่น ไปสนามบิน เข้า เฟซบุ๊ก ไอจี และ ค้นหา Google
ถ้าถามว่า
ไม่เข้าเซเว่น แล้วเข้าอะไร?
ไม่ไปสนามบิน แล้วเราจะไปต่างประเทศอย่างไร?
ไม่เข้าเฟซบุ๊ก ไอจี เราจะติดตามเรื่องราวคนอื่นจากอะไร?
ไม่ค้นหา Google แล้วเราจะหาจากอะไร?
ทั้งหมดเป็นคำถามที่ทุกคนพยายาม หาตัวเลือก
แต่ต้องยอมรับว่าตอนนี้ ตัวเลือกอื่นยังอยู่ห่างไกล..
เรื่องนี้เป็นกรณีศึกษาที่ดี สำหรับคนทำธุรกิจ
ลองพยายามทำให้ สินค้า หรือ บริการ ของเราไม่ต้องเป็นตัวเลือก ตัวสำรองสำหรับใคร
ถ้าทำได้ธุรกิจของเราจะมีมูลค่ามหาศาล
เพราะสุดท้ายแล้ว
คุณค่าของ ตัวสำรองเป็นสิบคน อาจเทียบไม่ได้เลยกับ ตัวจริงแค่คนเดียว..
----------------------
อ่านลงทุนแมนสนุกขึ้น
อ่านในแอป blockdit
โหลดที่ 
----------------------